Nintendo Switch 2

Nintendo Switch 2 on Nintendo uusim hübriidne videomängukonsool, mis ilmus 5. juunil 2025. See ühendab endas kaasaskantava ja kodukonsooli mängukogemuse, võimaldades mängida nii käeshoitavas režiimis kui ka ühendatuna eraldi ekraaniga. Switch 2 on järg Nintendo Switchile ning toob kaasa mitmeid riist- ja tarkvaralisi täiustusi.

Nintendo tutvustas Switch 2 konsooli 16. jaanuaril 2025 ning avalikustas täielikud spetsifikatsioonid ja väljalaskeandmed 2. aprillil.

Switch 2 hinnad erinevates regioonides: USA:  $449,99, Austraalia: A$699, Kanada: CA$629.99, Suurbritannia: £359,99, Euroopa: €469,99, Jaapan: ¥49,980.

 Riistvara 
Nintendo Switch 2 koosneb peamisest seadmest ehk konsoolist ning kahest Joy-Con kontrollerist, mida saab kinnitada konsooli külgedele või kasutada eraldi. On ka dokkimisseade, mis võimaldab konsooli ühendada välise ekraani või telekaga. 

 Konsool 
Switch 2 on varustatud 7,9 tollise (20 cm) LCD puutetundliku ekraaniga, millel on 1080p eraldusvõime ja muutuva värskendussageduse (VRR) tugi kuni 120 Hz. Nintendo otsustas LCD ekraani kasuks, kuna tänapäevased LCD tehnoloogiad võimaldavad nüüd HDR-i tuge, pakkudes samal ajal paremat energiatõhusust ja madalamaid tootmiskulusid võrreldes OLED ekraanidega. Lisaks võimaldab LCD ekraan pikemat aku kestusaega, mis on oluline kaasaskantava mängukonsooli puhul.

Seadme südames on kohandatud Nvidia Tegra T239 protsessor.

Nintendo Switch 2 sisaldab kahte USB-C porti: alumine port on mõeldud konsooli laadimiseks ja dokiga ühendamiseks, samas kui ülemine port võimaldab ühendada lisatarvikuid või kasutada seda alternatiivse laadimisvõimalusena. See lisaport pakub rohkem mugavust ja paindlikust võrreldes eelneva konsooliga, millel oli ainult üks USB-C port.

Nintendo Switch 2 konsool on varustatud 5220 mAh liitiumioonakuga, mis pakub sõltuvalt kasutusest hinnanguliselt 2 kuni 6,5 tundi mänguaega. Täislaadimine võtab aega ligikaudu 3 tundi, kui seade on unerežiimis.

Nintendo Switch 2-l on 256 GB sisemälu, mis on kaheksa korda suurem kui originaalsel Switchil. Mälu saab laiendada kuni 2 TB-ni microSD Express kaartidega, mis pakuvad tunduvalt kiiremaid andmeedastuskiirusi võrreldes tavaliste microSD kaartidega. Tavalisi microSD-kaarte saab kasutada ainult ekraanipiltide ja videote vaatamiseks, kuid mitte mängude jaoks. 
pisi|250x250px|Nintendo Switch 2 konsool
 Joy-Con 2 
Joy-Con 2 kontrollerid kinnituvad Nintendo Switch 2 konsooliga magnetiliselt ning eemaldatakse külgnupu abil, pakkudes kindlat ja tugevat ühendust. Nende SL ja SR nupud on valmistatud metallist, mis tagab parema stabiilsuse ja vastupidavuse. Paremal Joy-Con 2 kontrolleril asuv "C" nupp aktiveerib GameChat funktsiooni, mis võimaldab reaalajas hääle- ja videovestlusi ning ekraani jagamist, kasutades selleks konsooli sisseehitatud mikrofoni või eraldi müüdavat USB-C kaameratarvikut. Toetatud mängudes saab Joy-Con 2 kontrollereid kasutada ka hiirena, asetades need külili lauale või muule pinnale.

Mõlemas kontrolleris on kasutusel 500 mAh liitiumioonaku ja nad suudavad pakkuda umbes 20 tundi mänguaega ning nende täislaadimine võtab aega ligikaudu 3,5 tundi. Kontrollerid laevad end, kui need on ühendatud konsooliga või Joy-Con 2 laadimisgripiga.pisi|Joy-Con 2 parempoolne kontrollerSaadaval on ka uuendatud Joy-Con 2 rihmad, mis pakuvad paremat ergonoomikat ja turvalisemat haaret.

Uus Joy-Con 2 Charging Grip võimaldab kontrollerid ühendada klassikalise mängupuldi kujuliseks seadmeks või kasutada neid mugava laadimisjaamana koos kaasasoleva USB-C laadimiskaabliga. Charging Grip sisaldab ka GL ja GR nuppe, mida saab ise seadistada.

 Dokkimisseade 
Nintendo Switch 2 dokk võimaldab konsooli ühendada välise ekraani või telekaga, pakkudes kuni 4K eraldusvõimet 60 kaadrit sekundis (kui ekraan seda toetab). Lisaks on olemas HDR ja VRR tugi ning suudab edastada kuni 120 kaadrit sekundis 1080p või 1440p eraldusvõimega. Tavalise HDMI-väljundi kõrval sisaldab uus dokk nüüd ka sisseehitatud Etherneti porti, pakkudes stabiilsemat internetiühendust võrguühendusega mängude jaoks. Dokile on lisatud jahutussüsteem, mis aitab hoida konsooli töötemperatuuri madalal pikema mängusessiooni ajal. Disaini poolest on uus dokk kompaktsem ja nurgelisem, sobitudes paremini tänapäevaste seadmetega. Oluline on märkida, et dokk ei ühildu originaalse Nintendo Switchi konsooliga ega vastupidi.

 Tarkvara 

 Tagurpidi ühilduvus 
Nintendo Switch 2 toetab tagurpidi ühilduvust enamiku Nintendo Switchi mängudega, võimaldades mängijatel jätkata oma olemasolevate füüsiliste ja digitaalsete mängude mängimist uuel konsoolil. See hõlmab nii füüsilisi mängukaarte kui ka digitaalseid allalaadimisi, mida saab üle kanda Nintendo Accounti kaudu. 

Kuigi enamik mänge töötab probleemideta, esineb mõningaid erandeid. Näiteks "Nintendo Labo VR Kit" ei ole Switch 2-ga ühilduv, kuna konsool ei sobitu komplekti prilliraamiga. Lisaks on üle 100 mängu ja rakenduse, sealhulgas "Dead by Daylight", "Final Fantasy", "Rocket League", millel võivad esineda käivitamisprobleemid.

 Mängude kättesaadavus 
Nintendo Switch 2 pakub mitmekesist mängude valikut, mis on saadaval digitaalselt, füüsilistel mängukaartidel ning uutel Game-Key Card kaartidel. Digitaalsed mängud on kättesaadavad Nintendo eShopi kaudu, kust neid saab otse konsoolile alla laadida. Uus Virtual Game Card süsteem võimaldab kasutajal laenata digitaalseid mänge oma Nintendo Account'i pererühma liikmetele kuni kaheks nädalaks ning lisaks saab mänge liigutada kahe omavahel seotud konsooli vahel.

Game-Key Card'id on füüsilise ja digitaalse formaadi hübriid, mis ei sisalda mänguandmeid, vaid toimivad võtmena mängu allalaadimiseks interneti kaudu. Pärast allalaadimist tuleb mängimiseks kaart sisestada konsooli, kuid internetiühendus on vajalik ainult esmakordsel käivitamisel. Need kaardid ei ole seotud konkreetse kasutajakonto või konsooliga, võimaldades neid laenata või edasi müüa. Game-Key Card'id on eriti kasulikud suurte mängude puhul, mis ületavad traditsiooniliste mängukaartide salvestusmahu. Kuigi see formaat pakub paindlikkust, on kasutajate seas tekitanud muret selle sõltuvus Nintendo serveritest, mis võib mõjutada mängude pikaajalist kättesaadavust.

Kuigi paljud Switch 2 mängud ilmuvad Game-Key Card formaadis, mis nõuab internetiühendust allalaadimiseks, on saadaval ka traditsioonilised mängukaardid, mis sisaldavad kogu mänguandmeid otse kaardil. Need füüsilised mängukaardid on nüüd punased, suurema andmemahuga ja kaetud mõruainega, et vältida nende allaneelamist. Nintendo enda mängud, nagu "Mario Kart World" ja "Donkey Kong Bananza", on saadaval täielikult mängukaardil, samuti mõned kolmandate osapoolte tiitlid, sealhulgas "Cyberpunk 2077: Ultimate Edition" ja "Rune Factory: Guardians of Azuma".

Lisaks tutvustas Nintendo uut funktsiooni nimega GameShare, mis võimaldab teatud mitmikmängude puhul mängida mitmel konsoolil ühe mängukoopia abil, töötades sarnaselt Nintendo DS-i "Download Play" süsteemile.

 GameChat 
Nintendo Switch 2 tutvustab uut suhtlusfunktsiooni GameChat, mis võimaldab mängijatel kuni 12-osalistes gruppides reaalajas hääle- ja videovestlusi pidada ning mängupilti jagada. Funktsioonile pääseb ligi uue Joy-Con 2 parempoolsel kontrolleril asuva "C" nupu kaudu ja see kasutab konsooli sisseehitatud mikrofoni. Samuti saab ühendada USB-C kaamera, et võimaldada videovestlusi. GameChat on tasuta kuni 31. märtsini 2026, pärast mida nõuab see Nintendo Switch Online'i tellimust.

 Viited 

Kategooria:Mängukonsoolid